**Друга шанса**

*И када су се осврнули уназад, видели су своју будућност...*

Г. Господинов, *Временско склониште*

Дуги низ година, чак деценија, Владимир Перић Талент гради своје визуелне исказе од нађених, старих, одбачених предмета који су изгубили своју употребну функцију, чија је и сентиментална вредност затрпана наслагама нових технолошких помагала, потрошачких навика и потрошених живота. Проналази их на бувљим пијацама и отпадима, сакупља их и чува, повезује, проучава и излаже. У високоразвијеном технолошком универзуму дигиталне културе, на прагу AI цивилизације, ови предмети се враћају у живот и враћају нас у неко прошло, заборављено време испуњено фрагментима неповезаних, лагодних, готово утопистичких сећања, када је свет био насељен албумима са сличицама, Мики Маусима, школским прибором, лектирама, фотографијама на папиру и касицама (*Музеј детињства*, 2006–2016, *work in progress*).

Овај пут, међутим, није реч о сноликом свету детињства, испуњеном црно-белим фотографијама и носталгијом, већ о порукама. Изложба *Намењено-замењено* састоји се од две серије радова у форми порука упозорења-подсећања-забрана. Текст тих порука илустрован је једноставним цртежима, најчешће сведеним на знак. Једну групу радова чине сигурносна упозорења намењена-преузета из фабрика и индустријског контекста. У питању су алуминијумске плоче на којима су графички – повезивањем слике и текста – представљена упозорења која, директно и непосредно, преносе поруке о потенцијалним изворима опасности. Ту су она и данас позната упозорења која се тичу личне, али и колективне сигурности као што су: *Забрањено пушење*, *Опасност од пожара*, *Опасност од електричне енергије*, *Забрањен улаз*, *Заштити тело при раду*... Има, међутим, и сложенијих решења. Нека од њих укључују и одређени идеолошки оквир – *Другови, заштита на раду је ваше право, обавеза, одговорност* – или императив – *Пушење није само штетно, већ и опасно* – или одређене социјалне вредности – *Чувајући себе, чуваш и породицу*. Може се наћи и покоји поетски исказ – *Ништа није мање од искре, веће од пожара, скупље од живота* – али и сасвим експлицитна опомена: *Не убија струја, већ твој НЕМАР*...

Посебну целину чине радови из области филуменије (сакупљања кутија шибица). Шибице, такође, припадају некој далекој епохи. Данас су, скоро у потпуности, нестале из употребе тако што су замењене пластичним упаљачима, а њиховом истискивању из нашег свакодневног окружења допринело је и повезивање са крајње нездравом навиком. Много пре увођења у овај негативни контекст, међутим, шибице су имале, поред своје базичне и едукативну функцију. На малим површинама картонских кутијица налазиле су се, као и код сигурносних табли, у комбинацији слике и текста, поруке: *Трезвеност на раду, гаранција сигурности на раду*, *Не ложи ватру у шуми*, *Не загађујте ваздух и воду*, *Не идите путем, опасно по живот.*.. Нека од изложених графичких решења, увећана и испринтана на папиру, преузета су са шибица произведених у чувеној фабрици Долац код Травника. Основана далеке 1901, једна је од малобројних фабрика шибица на Балкану, поред фабрике Драва, и запошљавала је преко двеста радника. Она постоји и данас, приватизована и смањена на десетак радника који се боре „да одрже традицију и потрошачима понуде домаћи производ“. Колекција садржи и шибице различитих произвођача из региона, на различитим, углавном средњоевропским језицима сличног садржаја из периода средине прошлог века, из далеке и, истовремено, блиске прошлости.

Та далека и увек блиска прошлост синдром је нашег времена, о чему пише и Георги Господинов у *Временском склоништу*. Прошлост повезује све, наизглед неповезане догађаје, јунаке, ситуације и дешавања. Она је уточиште, сигурна кућа, опсесија, идеологија, утопија, дијагноза, политичка платформа и стратегија за преживљавање садашњости: речју, живимо у времену епидемије прошлости! Двадесети век је започео загледан у будућност, са авангардама, футуризмом и конструктивизмом, са јасним сликама будућности, технолошким естетизмом, архитектонским и урбанистичким решењима која ће се реализовати тек у другој половини века. Револуционарна авангарда је имала за циљ да почисти последње остатке прошлости, запарложених класицизама, романтичарских пасторала и класних неједнакости, и уведе нас у модерни свет испуњен машинама, аутомобилима и брзинама.

Средином века почиње да доминира садашњост, са новим уметничким праксама које уводе димензију садашњости у уметнички рад, тако да „сада и овде“ постаје ултимативна димензија догађајности која, са појавом видеа, добија своју технолошку потпору. Те нове покретне слике се, за разлику од филма, одмах преносе, репродукују, дистрибуирају и едитују. Памела Ли говори о опседнутости временом, пре свега садашњим, и страхом од њега, карактеристичним за шездесете године прошлог века, када се са увођењем компјутерских технологија, приводи крају процес изласка из машинског доба. Наставак процеса убрзања она доводи у везу са надметањем у технолошком првенству, чија је главна манифестација трка у наоружању између Истока и Запада, која убрзо прераста у трку са временом и почиње да се прелива на економију, бизнис и све сегменте нашег живота. Симболички почетак ове трке она повезује са силаском на Месец, технолошким врхунцем тог времена, и своју књигу *Хронофобија* започиње анализом фотографије овог догађаја. Излишно је рећи колико смо – и данас – у тој трци. Она управља логиком нашег живота, а добила је и нове атрибуте: пролазност, тренутачност и пропадљивост (Бауман). И крај јој се не назире.

У постпандемијском свету, садашњост је нестабилна, тензична, конфликтна и кризна, а будућност неизвесна. Оно што једино улива сигурност и ескапистичко олакшање јесте прошлост коју стално оживљавамо преко различитих наратива. Дигиталне технологије и глобализација увеле су нас у 21. век. Ту нас је, међутим, сачекала криза, тачније низ криза које се надовезују, преплићу и постају константа у нашем животу. Једна од њених манифестација јесте криза наратива, коју препознајемо у реактуализацији застарелих, конзервативних и других ретроградних наратива, који нас враћају у претходну парадигму, подељени и хладноратовски свет. Вођени инерцијом старе логике наслеђене из претходног века, ретронаративи су лаки, питки и не захтевају напор промишљања. Представљају „идеално“ решење-за-понети за несналажење у комплексном свету, бег од новог, различитог и суочавање са променом која се, желели ми то или не, одиграва. Искуство тог прошлог света, међутим, чини се да нам упорно измиче.

Трећу деценију 21. века Берарди доводи у везу са појмом *unheimlich* (*uncanny*) за који каже да представља дух нашег времена. Оно што производи овај зачудни, неугодни осећај у нашим животима јесте „коегзистенција некомпатибилних реалности”, а можемо да је доведемо у везу са већ поменутим контрадикцијама: апропријацијом садашњости од стране прошлости, дуалним хладноратовским уоквиравањем глобалног умреженог света, увођењем виртуелне и проширене реалности (VR, AR, XR) праћене симултаном реактуализацијом ретронаратива. Берарди ово доводи у везу са феноменом који је постао део наше свакодневице: све чешће се сусрећемо са интелигентним машинама и хиперинтелигентним уређајима и, истовремено, људима који се све више понашају као аутомати, без интелигенције. Ова когнитивна аутоматизација, која се симултано одвија са ескалацијом хаоса, чини се да има циљ да пружи привид уређености стању опште панике у којем живимо.

И ту се опет враћамо порукама, едукативним подсећањима и сигурносним упозорењима из прошлости које, сада то можемо отворено рећи, нисмо ишчитали. Превидели смо нека прошла знања, нисмо се суочили са прошлим искуствима, и прошлост нам се стално враћа, али сваки пут још страшнија. Шта је то што смо из прошлости превидели? Која смо то искуства заобишли? На која упозорења се нисмо обазирали? О које забране смо се оглушили? Каква упозорења нисмо испратили? Да ли ћемо имати другу шансу? Владимир Перић Талент нас суочава са тим пропуштеним приликама. Као искусни дугогодишњи архивар наше прошлости, колекционар нашег детињства, сакупљач фрагмената наше свакодневице, он нас из нашег хаотичног, високоразвијеног технолошког света дигиталне културе враћа у, наизглед једноставан, уређен свет који обилује једноставним, директним решењима како да избегнемо опасност. Да ли је изложба *Намењено-замењено* наша „друга шанса“?

Маја Станковић

Референце

Bauman, Zigmunt, *Fluidni život*, Mediterran Publishing, Novi Sad 2009.

Berardi, Franco “Bifo”, “Unheimlich: The Spiral of Chaos and the Cognitive Automaton”, *e-flux*, 2023.

Господинов, Георги, *Временско склониште*, Геопоетика, Београд 2023.

Lee, Pamela M., *Chronophobia: on Time in the Art of the 1960s*, The MIT Press 2004.